**Beszámoló a Szada Nova N. Kft. lapkiadói tevékenységéről**

**2022. március 1. – 2022. június 30.**

A 2111 Szada c. önkormányzati havilap főszerkesztői tisztségében változás történt: a tisztséget – a meghirdetett pályázat lezárulta után – Raffai Ferenc tölti be 2022. március 9-től.

A kiadóvezető és a főszerkesztő közös együttműködésében elkészült az ún. Minőségbiztosítási terv, amely a lap 2022. évi megjelenésének és működésének legfontosabb alapelemeit rögzíti. Így tartalmazza:

* hónapokra lebontva a nyomdai megrendelési, cikkleadási, szerkesztési, tördelési, jóváhagyási, nyomdai leadási időpontokat, a felelősök megnevezésével;
* a lap rovatstruktúráját a jelenlegi 20 oldalra, illetve egy esetleges bővülés után 24 oldalra;
* a lap mindenkori tartalmára vonatkozó legfontosabb irányelveket.

A felek megállapodása szerint a Minőségbiztosítási tervet minden évben aktualizálni kell.

A lap rovatstruktúrája átalakult az áprilisi számtól: néhány korábbi rovat megmaradt és néhány új rovat is beépült. A rovatstruktúra átalakításakor fő szempontok voltak, hogy még több lokális téma jelenhessen meg; hogy kiemelt helyet kapjanak a helyi értékek, a kultúra és hagyományok; hogy az önkormányzati intézményeknek, vallási felekezeteknek, civil szervezeteknek legyen lehetőségük a megjelenésre; valamint, hogy a képviselő-testület és az önkormányzat döntései, illetve azok háttérinformációi is helyet kapjanak.

Húsz oldal esetén – jelenleg – az alábbi rovatok vannak (rovatmagyarázattal):

**Fókuszban** – az adott hónapban a leginkább közérdeklődésre számot tartó téma/ügy objektív bemutatása

**Hírmix** – aktuális havi, rövid hírek bármilyen témában

**Interjú/Önkormányzat** – az önkormányzat, a képviselő-testület, a bizottságok havi aktuális, témáinak, ügyeinek bemutatása

**Köz-tér** – a település közösségi életével kapcsolatos havi aktuális történések (pl. közbiztonsági témák, helyi ünnepségek, önkormányzati rendezvények, intézményi események stb.)

**Szociális ügyek** – a település szociális életének (idősek, idősgondozás, családsegítés, ifjúságsegítés, egészségügy stb.), illetve a Szadai Szociális Alapszolgáltatási Központ havi aktuális ügyei

**Helyi kultúra** – a Székely Bertalan Művelődési Ház és Könyvtár havi aktuális történései, eseményei, programajánlói

**Iskolai információk** – a Székely Bertalan Általános Iskola havi aktuális történései, eseményei, programajánlói

**Óvodai/bölcsődei információk** – Székely Bertalan Óvoda-Bölcsőde havi aktuális történései, eseményei, programajánlói

**Hitélet** – a települési egyház(ak) havi aktualitásai

**Civil élet** – a helyi civil egyesület(ek) havi aktuális ügyei

Huszonnégy oldal esetén – amely elsősorban pénzügyi lehetőségtől függ – a fentiek mellett további négy új oldal kerülhetne a lapba:

**Zöld Szada** – a környezetvédelemmel, a fenntarthatósággal kapcsolatos helyi/térségi információk, történések, jó gyakorlatok, illetve helyi/térségi környezetvédelmi szervezetek, egyesületek bemutatása

**Helyi gazdaság** – a helyi/térségi gazdasági élet történéseinek bemutatása (gazdasági beruházások, fejlesztések, érdekes/fontos vállalkozások; kormányzati döntések helyi hatásai stb.)

**Helytörténet** – Szada történelme, története egy-egy időszakának megidézése, illeszkedve jellemzően a Fókusz rovatban feldolgozott témához

**Szadai sport** – a helyi sportélet (versenysport, szabadidősport) aktuális történései

Ugyanakkor, ha a jelenlegi 20 oldal valamelyik rovatának az adott hónapban nincs aktuális témája, akkor a fenti plusz rovatok időközönként bekerülnek a lapba.

Az előbbieknek megfelelően a következő kiemelt témák voltak az elmúlt lapszámokban:

* 2022. április: a parlamenti választás helyi eredményei; Szadai SE labdarúgó-szakosztályának bemutatása; a helyi hulladékgyűjtési rend változása; az Ukrajnába irányuló szadai segélyszállítmány; a nyári szadai gyermektáborok ismertetője; Szada Fényei fesztivál előzetese; március 15-i önkormányzati ünnepség; soros kt-ülés történései
* 2022. május: Székely Bertalan Nap eseményei, érdekességei, illetve a művész szadai öröksége, az örökség ápolása; útfelújítások; soros kt-ülés történései
* 2022. június: a BioTechUSA cég új szadai beruházásának háttere; az új hulladékgyűjtési rend háttérinformációi; a Szada Nova N. Kft. által kezelt beruházások ismertetése; a helyi egészségmegőrző programok ismertetése; a szadai terepfutóverseny hátterének bemutatása; a tervezett Csapás utcai felújítás ismertetése; önkormányzati ünnepség; soros kt-ülés történései

A lap szerkesztési elve is átalakult, amelynek legfontosabb szempontjai az aktualitás szerinti hírérték és lokalitás. Így leginkább azok az írások és hírek kapnak helyet az adott havi lapszámban és az egyes rovatokban, amelyeknél ez a kettő érvényesül. A főszerkesztő rendszeresen egyeztet az Önkormányzat kommunikációs munkatársával a legfontosabb hivatali közlendőkről, programokról, valamint lehetőség szerint részt vesz a kt-ülések előtti intézményvezetői egyeztetéseken – hogy elsőkézből értesüljön az intézményi információkról, tervekről –, valamint a kt-üléseken.

A megszabott fix határnapoknak köszönhetően áttekinthető, követhető lett a szerkesztési menetrend (témabekérés, cikkleadás, szerkesztés, tördelés) és a nyomdai leadás is, amelyek egyúttal segítik a havi rendszeres, hóközepi megjelenést és terjesztést.

2022. 06. 16.

Raffai Ferenc, főszerkesztő